Høringssvar til Kalundborg Kommuneplan 2025-2036

Vi har med stor interesse læst Kalundborg Kommunes Kommuneplan 2025-2036, og vi synes at de konkrete planer for at sætte handlinger bag visionen om bæredygtig udvikling af vores område er meget spændende. I afsnittet ”By og Landskab” udtrykker Kommunalbestyrelsen en af flere målsætninger:

* ”skabe mulighed for udvikling af nye attraktioner og aktivitetstilbud i kommunen, under hensyntagen til natur- og landskabsværdier samt naboer

Vi vil foreslå, at der udarbejdes en kortlægning med tilhørende helhedsplan for fritidsanlæg i Kalundborg Kommune. Kortlægningen skal give et overblik over eksisterende tilbud bl.a. i forhold til trafik, naturressourcer, stisystemer, målgrupper og frivillige kræfter. Helhedsplanen skal pege på udviklingspotentialer og synergier på tværs af kommunen, fx styrkelse af særlige miljøer inden for vandsport eller gymnastik. Til inspiration vil vi dels pege på kommunes egen kortlægning af landsbyer og sommerhusområder, dels [Hvidovre Kommunes helhedsplan](https://www.hvidovre.dk/Media/638634642200087038/politisk-hensigtserkl%C3%A6ring-vedr-visioner-for-fremtidens-idr%C3%A6ts-og-foreningsliv-i-hvidovre-kommune.pdf).

Vi vil også forslå at der nedsættes et organ, hvor idrætsaktører på tværs af kommunen kan mødes og drøfte samarbejde, et Fælles Idrætssamvirke.

I Kalundborg Kommunes Udviklingsstrategi tales der om ”at løfte idræts- og fritidslivet”. Vi mener at en helhedsorienteret tilgang er en absolut nødvendighed, hvis man vil understøtte de gode sundhedsintentioner, som beskrives i”Fremtidens Velfærd”. En helhedsplan vil

* forhindre at kommunens foreninger havner i en ”alle mod alle” kamp om ressourcer til renovering af nedslidte faciliteter
* prioritere kommunale ressourcer på ”kloge kvadratmeter”, hvor flere funktioner samtænkes
* indtænke kommunale drifts- og vedligeholdelsesudgifter
* fordele kommunale ressourcer retfærdigt på hele geografien

En helhedsplan vil understøtte en bæredygtig udvikling af fritids- og kulturtilbud, så flere borgere har mulighed for at bevæge sig og deltage i aktive fællesskaber i deres lokalområde.

Baggrund: Mange idrætsanlæg i Kalundborg Kommune er af ældre dato, og understøtter ikke nødvendigvis nutidige brugeres behov for bevægelse og fællesskab. Derfor har flere idrætsforeninger på nuværende tidspunkt taget initiativ til udarbejdelse af fornyelsesprojekter af deres idrætsanlæg. Disse projekter tager udgangspunkt i foreningernes kortsigtede behov f.eks. for at kunne tilbyde alle aktiviteter på samme adresse, hverve flere medlemmer eller tilbyde helt nye aktiviteter. Projekterne tager ikke i tilstrækkelig grad hensyn til lokalområdets interesser, f.eks. øget trafik og støj, ligesom de ikke har en holistisk tilgang til fritids- og kulturtilbud i hele kommunen, endsige blik for bæredygtig udvikling af de omkringliggende lokale naturområder. Et godt eksempel på dette er [Raklev Gymnastik- og Idrætsforenings (RGI) helhedsplan for Røsnæshallen](https://raklev.dk/processen-med-helhedsplanen-raklev-kultur-og-idraetscenter).